Document ID: 32000R1924

32000R1924
L 230/5
SLUŽBENI LIST EUROPSKE UNIJE
11.09.2000.
UREDBA KOMISIJE (EZ) br. 1924/2000
od 11. rujna 2000.
o utvrđivanju detaljnih pravila za primjenu Uredbe Vijeća (EZ) br. 104/2000 u pogledu posebnog priznavanja organizacija proizvođača u sektoru ribarstva radi poboljšanja kakvoće njihovih proizvoda
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 104/2000 od 17. prosinca 1999. o zajedničkom uređenju tržišta proizvoda ribarstva i akvakulture (1), a posebno njezin članak 12. stavak 5.,
budući da:
(1)
Uredbom (EZ) br. 104/2000, kojom su stavljene izvan snage uredbe Vijeća (EEZ) br. 3759/92 (2) i (EEZ) br. 1772/82 (3) s učinkom od 1. siječnja 2001., predviđa se mogućnost posebnog priznavanja organizacija proizvođača koje provode plan poboljšanja kakvoće vlastitih proizvoda. Uvjeti za posebno priznavanje navedeni u toj Uredbi izmijenjeni su u odnosu na prethodni pravni okvir te je stoga potrebno donijeti detaljna pravila i staviti izvan snage postojeću uredbu u tome području, tj. Uredbu Komisije (EEZ) br. 2636/95 (4).
(2)
Potrebno je utvrditi proizvode akvakulture koji imaju koristi od plana poboljšanja kakvoće.
(3)
Potrebno je utvrditi informacije koje moraju dostaviti organizacije proizvođača te određene aspekte postupka donošenja odluke o priznavanju, povlačenju ili odbijanju priznavanja od strane države članice.
(4)
Potrebno je utvrditi uvjete za povlačenje ili odbijanje posebnog priznavanja.
(5)
Mjere predviđene u ovoj Uredbi u skladu su s mišljenjem Upravljačkog odbora za proizvode ribarstva,
DONIJELA JE OVU UREDBU:
Članak 1.
Proizvodi akvakulture iz članka 12. stavka 1. Uredbe (EZ) br. 104/2000 su proizvodi utvrđeni Prilogom III. stavkom 2. podstavkom 2. točkom (a) Uredbe Vijeća (EZ) br. 2792/1999 (5).
Članak 2.
Organizacije proizvođača koje zahtijevaju posebno priznavanje moraju dostaviti nadležnom tijelu države članice sljedeće podatke:
1.
popis proizvoda koje te organizacije ili njihovi članovi stavljaju na tržište u skladu sa zajedničkim pravilima koja utvrdi organizacija proizvođača, a koji su predmet plana poboljšanja kakvoće;
2.
pojedinosti plana poboljšanja kakvoće tih proizvoda; plan mora sadržavati barem sljedeće podatke:
-
podsjetnik na ciljeve plana, kako je utvrđeno u prvim dvjema alinejama članka 12. stavka 2. Uredbe (EZ) br 104/2000,
-
opis mjera koje se provode u svakoj fazi proizvodnje i stavljanja na tržište,
-
sažetak pripremnih studija, kojima se posebno ističu postojeći standardi kakvoće predmetnih proizvoda, nedostaci postojećeg sustava i predložene metode za uklanjanje tih nedostataka. Te metode uključuju izobrazbu i primjenu odgovarajućih tehnika te znanja i iskustva;
3.
stalan sustav ocjenjivanja i praćenja kako bi se osiguralo da plan ispunjava željene ciljeve;
4.
proračun predviđen za trogodišnju provedbu plana.
Članak 3.
1. U roku od 30 dana od primitka plana koji je dostavila organizacija proizvođača država članica šalje Komisiji cjelovitu presliku istoga.
2. Ako Komisija odbije plan u roku utvrđenom u članku 12. stavku 3. Uredbe (EZ) br. 104/2000, država članica ne može odobriti posebno priznavanje organizacije proizvođača koja je dostavila plan. Ako Komisija zatraži izmjenu plana, država članica može odobriti plan i posebno priznavanje organizacije pod uvjetom da se izvrše odgovarajuće promjene.
3. Država članica obavješćuje organizaciju proizvođača u pisanom obliku najkasnije 30 dana od isteka roka utvrđenog u članku 12. stavku 3. Uredbe (EZ) br. 104/2000. Ako se posebno priznavanje odbije, moraju se iznijeti razlozi za odluku države članice.
4. Ako planira povući posebno priznavanje, država članica dužna je obavijestiti organizaciju proizvođača o svojoj namjeri i navesti razloge svoje odluke barem dva tjedna prije povlačenja.
5. Države članice dužne su u roku dva mjeseca obavijestiti Komisiju o svim odlukama o priznavanju, povlačenju ili odbijanju posebnog priznavanja i razlozima za povlačenje ili odbijanje.
Članak 4.
1. Povlačenje priznavanja organizacije proizvođača od strane države članice u skladu s člankom 6. stavkom 1. točkom (b) Uredbe (EZ) br. 104/2000 podrazumijeva također povlačenje svih posebnih priznavanja dodijeljenih toj organizaciji proizvođača.
2. Države članice mogu odbiti ili povući posebno priznavanje u sljedećim slučajevima:
(a)
ako organizacija proizvođača ne dostavi državi članici podatke potrebne za praćenje njezinih aktivnosti; ili
(b)
ako organizacija proizvođača ne ispuni svoje obveze u skladu s ovom Uredbom ili člankom 12. Uredbe (EZ) br. 104/2000.
3. Posebno se priznavanje povlači odmah s retroaktivnim učinkom ako ga je organizacija kojoj je ono dodijeljeno zlouporabila ili zlouporabljuje njegove pogodnosti. U takvim se slučajevima državi članici vraćaju sve potpore dodijeljene na temelju članka 15. stavka 1. točke (b) Uredbe (EZ) br. 2792/1999.
Članak 5.
Uredba (EZ) br. 2636/95 stavlja se izvan snage.
Članak 6.
Ova Uredba stupa na snagu sedmog dana od dana objave u Službenom listu Europskih zajednica.
Primjenjuje se od 1. siječnja 2001.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. rujna 2000.

Labels: 3
6